Нанометър
Нанометърът (означава се nm) е единица за дължина, производна на единицата метър. Един нанометър е равен на една милиардна част от метъра (1 nm = 10-9 m) или на една хилядна част от микрометъра. Използва се за измерване на разстояния в нанотехнологиите. Известен е и като милимикрон (означаван с mµ), но това наименование е остаряло – използвано е официално до 1967 г., когато Генералната конференция по мерки и теглилки (Conférence Générale des Poids et Mesures, CGPM) забранява понятията микрон и милимикрон да се използват съвместно с единиците от SI.

Примери за обекти с размери от 1 до 10 нанометра 
 1 nm = 10 ангстрьома
 1 nm е приблизително дължината на молекулата на захарозата, изчислена от Алберт Айнщайн
 1,1 nm е диаметърът на едностенна въглеродна нанотръба
 2 nm е диаметърът на спиралата на ДНК
 3 nm е разстоянието, на което „лети“ главата над хард диска
 транзисторите в чиповете на процесорите и видеокартите се измерват в nm; например процесорите на AMD Ryzen 2 gen са построени по технология 12 nm.
 в нанометри се измерват размерите на кристалните решетки на веществата и техните аномалии (дислокациите)

Примери за обекти с размери от няколкостотин нанометра 
 Дължини на вълните на ултравиолетовите лъчи (от 10 до 400 nm)
 Дължини на вълните на видимия спектър (400 до 700 nm)

Вижте също 
 Международна система единици
 Представки за дробни и кратни единици

Единици за дължина